b'\n_START_ARTICLE_\nKlaip\xc4\x97dos kra\xc5\xa1to plaukimo s\xc4\x85junga\n_START_PARAGRAPH_\nKlaip\xc4\x97dos kra\xc5\xa1to plaukimo s\xc4\x85junga (vok. Memell\xc3\xa4ndische Schwimmverband)\xc2\xa0\xe2\x80\x93 istorin\xc4\x97 sportinio plaukimo organizacija tarpukario Klaip\xc4\x97doje.\n_START_SECTION_\nPrie\xc5\xa1istor\xc4\x97\n_START_PARAGRAPH_\nUostamies\xc4\x8dio gyventojai j\xc5\xabreiviai ir \xc5\xbevejai privalo mok\xc4\x97ti gerai plaukti. Savo geb\xc4\x97jimus laikytis ir jud\xc4\x97ti vandenyje geriausiai \xc4\xafvertinti besivar\xc5\xbeant su kitais. Nors Klaip\xc4\x97dos mieste ir apylink\xc4\x97se gausu gamtos sukurt\xc5\xb3 atviro vandens plot\xc5\xb3 (Kur\xc5\xa1i\xc5\xb3 marios, Baltijos j\xc5\xabra, Dan\xc4\x97s up\xc4\x97), ta\xc4\x8diau sportin\xc4\x97ms plaukimo var\xc5\xbeyboms jie netiko \xe2\x80\x93 rungtyniauti trukdo povandenin\xc4\x97s srov\xc4\x97s, bangos ir v\xc4\x97jai. Bene seniausios \xc5\xbeinios apie bandymus \xc4\xafsirengti atvir\xc4\x85 plaukimo sporto basein\xc4\x85 siekia XIX a. pr., kai \xc4\xaf miest\xc4\x85 atsik\xc4\x97l\xc4\x97 gyventi ir Frydricho miesto mokykloje Senamiestyje prad\xc4\x97jo dirbti gimnastikos mokytojas Heinrichas Cymas (vok. Heinrich Ziem). Jo pastang\xc5\xb3 d\xc4\x97ka, 1831 m. Dan\xc4\x97je buvo atitvertas plotas, kuriame buvo plaukiojama. XIX a. septintame de\xc5\xa1imtmetyje aktyviai veik\xc4\x97 mokytojas Gotlybas \xc5\xa0tang\xc4\x97 (vok. Gottlieb Stange), daug miesto berniuk\xc5\xb3 jam buvo d\xc4\x97kingi u\xc5\xbe \xc4\xafgyt\xc4\x85 sugeb\xc4\x97jim\xc4\x85 plaukti. Iki Pirmojo pasaulinio karo Klaip\xc4\x97doje plaukimas buvo kultivuojamas Vyr\xc5\xb3 gimnastikos draugijoje, o 1920 m. liepos m\xc4\x97n. prie tos organizacijos \xc4\xafsteigta atskira plaukimo sekcija.\n_START_SECTION_\nKlaip\xc4\x97dos kra\xc5\xa1to plaukimo s\xc4\x85junga\n_START_PARAGRAPH_\nAntrojo pasaulinio karo i\xc5\xa1vakar\xc4\x97se vieninteliame Lietuvos uostamiestyje veik\xc4\x97 trys sportin\xc4\xaf plaukim\xc4\x85 kultivavusios organizacijos: \xe2\x80\x9ePoseidonas\xe2\x80\x9c, \xe2\x80\x9eSportinio plaukimo draugija\xe2\x80\x9c ir  \xe2\x80\x9eSportinio plaukimo klubas\xe2\x80\x9c. Visos jos \xc4\xaf\xc4\x97jo \xc4\xaf \xe2\x80\x9eKlaip\xc4\x97dos kra\xc5\xa1to plaukimo s\xc4\x85jung\xc4\x85\xe2\x80\x9c, kuri savo veikl\xc4\x85 baig\xc4\x97 Antrojo pasaulinio karo metais. (Fakti\xc5\xa1kai tai buvo Kra\xc5\xa1to vandens sporto federacija, nes kartu su plaukimo rungtimis buvo kultivuojami ir \xc5\xa1uoliai \xc4\xaf vanden\xc4\xaf, ir vandensvydis).\n_START_SECTION_\nPoseidonas\n_START_PARAGRAPH_\nPo Pirmojo pasaulinio karo norin\xc4\x8di\xc5\xb3 plaukti Klaip\xc4\x97doje buvo tiek daug, kad 1922 m. buvo \xc4\xafkurtas savaranki\xc5\xa1kas plaukimo klubas, pavadintas senov\xc4\x97s graik\xc5\xb3 j\xc5\xabr\xc5\xb3 dievo Poseidono vardu. Pirmuoju pirmininku tapo advokatas \xc5\xa0velnius (vok. Schwellnus), v\xc4\x97liau vadovavim\xc4\x85 per\xc4\x97m\xc4\x97 \xc5\xa1vietimo inspektorius Hiulzenas (vok. Huelsen). Paskutiniu vadovu buvo vidurin\xc4\x97s mokyklos mokytojas Vilhelmas Rode (vok. Wilhelm Rohde). Klubo nariai treniravosi atvirame baseine Malk\xc5\xb3 (dab. Uosto) gatv\xc4\x97je. Jaunoji pamaina buvo ruo\xc5\xa1iama kiek kareivi\xc5\xa1kai, kai treneris i\xc5\xa1rikiuotiems vaikams komanduodavo: \xe2\x80\x9eDaryk viens! Daryk du!\xe2\x80\x9c ir t. t. Tokios mu\xc5\xa1tro pamokos miestie\xc4\x8di\xc5\xb3 tarpe suk\xc4\x97l\xc4\x97 daug apkalb\xc5\xb3. _NEWLINE_Besiple\xc4\x8diant uostui, i\xc5\xa1 klubo \xc5\xa1i teritorija buvo atimta, bet Kur\xc5\xa1i\xc5\xb3 mari\xc5\xb3 pakrant\xc4\x97je suteikta nauja \xe2\x80\x93 apie 300 m u\xc5\xbe Smiltyn\xc4\x97s kurhauzo. Pradiniame laikotarpyje tarp nari\xc5\xb3 pasi\xc5\xbeym\xc4\x97jo Edita Hilpert, Triu\xc5\xa1ius, Demi\xc5\xa1ius, Alfredas Neuendorfas ir kt.; v\xc4\x97liau  broliai Makareiniai, Vilis Zabrovskis, A.Sabalius, Reimeris ir kt. Ypa\xc4\x8d gars\xc4\x97jo krauliu plauk\xc4\x99s Alfredas Finkas \xe2\x80\x93 daugkartinis Lietuvos \xc4\x8dempionas ir rekordininkas; 1937 m. jis buvo pa\xc5\xa1auktas tarnybon \xc4\xaf Pirm\xc4\x85j\xc4\xaf Lietuvos Did\xc5\xbeiojo Kunigaik\xc5\xa1\xc4\x8dio Gedimino p\xc4\x97stinink\xc5\xb3 pulk\xc4\x85 Kaune ir kur\xc4\xaf laik\xc4\x85 atstovavo Kauno jachtklubo komand\xc4\x85.\n_START_SECTION_\nSportinio plaukimo draugija\n_START_PARAGRAPH_\nNorin\xc4\x8di\xc5\xb3 ir m\xc4\x97gstan\xc4\x8di\xc5\xb3 plaukti skai\xc4\x8dius mieste augo ir 1927 m. atskil\xc4\x99 nuo \xe2\x80\x9ePoseidono\xe2\x80\x9c \xc4\xafk\xc5\xabr\xc4\x97 nauj\xc4\x85 organizacij\xc4\x85 \xe2\x80\x93 \xe2\x80\x9eKlaip\xc4\x97dos sportinio plaukimo draugij\xc4\x85\xe2\x80\x9c (vok. Schwimm\xe2\x80\x93Sport\xe2\x80\x93Verein Memel). Vadovavo ap\xc5\xbeeldinimo specialistas Kleinas (vok. Klein), o po jo mirties \xe2\x80\x93 \xc5\xbemona Elly Klein, kuri kartu kuravo ir moter\xc5\xb3 sekcij\xc4\x85. V\xc4\x97liau pirmininkavo \xc5\xa1vietimo inspektorius Vilis Lapatas (vok. Willy Lapat). U\xc5\xbe \xe2\x80\x9ePoseidono\xe2\x80\x9c baz\xc4\x97s Smiltyn\xc4\x97je draugija \xc4\xafreng\xc4\x97 mokom\xc4\x85j\xc4\xaf plaukimo basein\xc4\x85, kur klaip\xc4\x97die\xc4\x8dius kviesdavo \xc4\xaf plaukimo pamokas. Nors u\xc5\xbesi\xc4\x97mimuose, skirtingai nuo \xe2\x80\x9ePoseidono\xe2\x80\x9c pamok\xc5\xb3, buvo mokoma ne kritikuotais kareivi\xc5\xa1kais metodais, miestie\xc4\x8di\xc5\xb3 didesnio d\xc4\x97mesio jie nesulauk\xc4\x97. Medini\xc5\xb3 poli\xc5\xb3 \xc4\xafr\xc4\x97mintame plote beveik nebuvo vandens apykaitos, tod\xc4\x97l sanitarin\xc4\x97s s\xc4\x85lygos jame buvo prastos. Paj\xc4\x97gesni plaukikai: Helga Lapatien\xc4\x97 (Lietuvos rekordinink\xc4\x97), Horstas Kleinas, broliai Zomeriai ir kt.\n_START_SECTION_\nSportinio plaukimo klubas\n_START_PARAGRAPH_\n1932 m. buvo \xc4\xafsteigta nauja organizacija \xe2\x80\x93 \xe2\x80\x9eKlaip\xc4\x97dos sportinio plaukimo klubas 1932 m.\xe2\x80\x9c (vok. Memeler Schwimm-Club von 1932), kuris specializavosi i\xc5\xa1skirtinai vyr\xc5\xb3 plaukime. Savo baseino netur\xc4\x97jo, naudojosi \xe2\x80\x9eSportinio plaukimo draugijos\xe2\x80\x9c baze Smiltyn\xc4\x97je, kol po poros met\xc5\xb3 prie gele\xc5\xbeinkelio tilto per Dang\xc4\x99 \xc4\xafsireng\xc4\x97 laikin\xc4\x85 plaukimo viet\xc4\x85. 1936 m. up\xc4\x97je prie Luiz\xc4\x97s dvaro buvo atidarytas klubui priklaus\xc4\x99s puikus plaukimo baseinas (visgi jis tur\xc4\x97jo didel\xc4\xaf tr\xc5\xabkum\xc4\x85 \xe2\x80\x93 buvo toli nuo miesto centro). V\xc4\x97liau klubui pavyko \xc4\xafstvirtinti prie Klaip\xc4\x97dos pilies ir jo nariai gal\xc4\x97jo treniruotis apsauginiame kanale. Vadovai: Maksas Gruberis (vok. Max Gruber), po to Ernstas Dom\xc5\xa1aitis (vok. Ernst Domscheit). Garsiausi plaukikai: Emilis \xc5\xa0idaitis ir Paulius Grigo\xc5\xa1ius (abu \xc5\xa1alies rekordininkai), Valteris Reidys, Herbertas Kaelanderis, broliai Kiseliai, Vilis Fri\xc5\xa1aitis, Valteris Paulis, Ervinas Au\xc5\xa1raitis ir kt. Klubas buvo stiprus plaukimo kr\xc5\xabtine rungtyje.\n_START_SECTION_\nVar\xc5\xbeybos\n_START_PARAGRAPH_\nKlaip\xc4\x97dos kra\xc5\xa1t\xc4\x85 prijungus prie Lietuvos Respublikos, uostamies\xc4\x8dio sportininkai gana v\xc4\x97lai prad\xc4\x97jo dalyvauti \xc5\xa1alies var\xc5\xbeybose. \xe2\x80\x9ePoseidono\xe2\x80\x9c plaukikai 1931 met\xc5\xb3 rugpj\xc5\xab\xc4\x8dio 2 d. ne itin s\xc4\x97kmingai atstovavo Lietuvai pirmosiose tarptautin\xc4\x97se var\xc5\xbeybose Rygoje \xe2\x80\x93 jose visas pirm\xc4\x85sias vietas i\xc5\xa1kovojo latviai ir estai. Tais pa\xc4\x8diais metais rugpj\xc5\xabtyje Rygoje vyko tarptautinis vandensvyd\xc5\xbeio turnyras, kur\xc4\xaf laim\xc4\x97jo \xe2\x80\x9eposeidonie\xc4\x8diai\xe2\x80\x9c, finale 4:2 \xc4\xafveik\xc4\x99 vietos \xe2\x80\x9eBaltij\xc4\x85\xe2\x80\x9c. 1934 m. J\xc5\xabros \xc5\xa1vent\xc4\x97s proga \xc4\xafvyko pirmas Kauno ir Klaip\xc4\x97dos plaukik\xc5\xb3 ma\xc4\x8das. Var\xc5\xbeomasi buvo Dan\xc4\x97je, tarp Pilies ir Bir\xc5\xbeos tilt\xc5\xb3; ant krant\xc5\xb3 susirink\xc4\x99 t\xc5\xabkstan\xc4\x8diai sirgali\xc5\xb3 palaikydavo savo m\xc4\x97giamus sportininkus. Uostamies\xc4\x8dio plaukikai praktikuodavo ir ilgo nuotolio distancijas: pvz., nuo Dang\xc4\x97s up\xc4\x97s iki populiaraus restorano \xe2\x80\x9eStrandvilla\xe2\x80\x9c prie \xc5\xa1vyturio. 1935 m. klaip\xc4\x97die\xc4\x8di\xc5\xb3  klubai \xc4\xafstojo \xc4\xaf KKR Vandens ir \xc5\xbeiemos sporto s\xc4\x85jung\xc4\x85. Daugkartiniu \xc5\xa1alies \xc4\x8dempionu ir rekordininku tapo Alfredas Finkas; estafet\xc4\x97je 4 x 100 m gars\xc4\x97jo \xe2\x80\x9eposeidonie\xc4\x8di\xc5\xb3\xe2\x80\x9c komanda: V. Makareinis, A. Sabalius, F. Otas, A. Finkas. Kombinuotoje estafet\xc4\x97je 3 x 100 m \xc5\xa1alies rekordas priklaus\xc4\x97 A. Polianui, P. Grego\xc5\xa1iui, E. \xc5\xa0idai\xc4\x8diui. Lietuvos moter\xc5\xb3 plaukimo rekordinink\xc4\x97mis buvo H. Ypatait\xc4\x97 (100 m laisvu stiliumi) ir H. Lopatien\xc4\x97 (100 m kr\xc5\xabtine ir 100 m nugara). Tuo metu i\xc5\xa1 devyni\xc5\xb3 \xc5\xa1alies vyr\xc5\xb3 rekord\xc5\xb3 klaip\xc4\x97die\xc4\x8diams priklaus\xc4\x97 a\xc5\xa1tuoni, o moter\xc5\xb3 \xe2\x80\x93 visi.'